**Z A P I S N I K**

**Sa šeste sjednice Skupštine Glavnog grada-Podgorice, održane 06. decembra 2018. godine, u zgradi Skupštine, sa početkom u 9 časova**

 Sjednicu je otvorio predsjednik Skupštine, **dr Đorđe Suhih**, koji je konstatovao da početku sjednice prisustvuje 45 odbornika, tako da postoji kvorum za rad i punovažno odlučivanje Skupštine.

 Nakon toga, za riječ se javio odbornik **Radoš Zečević** i saopštio da odbornici Demokratskog fronta i odbornici Socijalističke narodne partije neće prisustvovati radu Skupštine. Povod tome je, kako je naveo, nelegalno pritvaranje Nebojše Medojevića i sasvim slučajno izbjegnuto pritvaranje Milana Kneževića, poslanika u Skupštini Crne Gore.

Zatim su odbornici opozicije napustili sjednicu.

Predsjednik **Suhih** je saopštio da sjednici ne prisustvuju ni odbornici Demokrata Crne Gore, koji su najavili odsustvo sa sjednice, u skladu sa procedurom.

Vezano za davanje odgovora na odbornička pitanja, predsjednik **Suhih** je obavijestio da su odgovori na dopunska pitanja u odnosu na pitanja sa treće i četvrte sjednice Skupštine, kao i odgovori na odbornička pitanja koja su postavljena na petoj sjednici Skupštine, dostavljeni u pisanoj formi odbornicima koji su postavili pitanja, kao i klubovima odbornika.

S obzirom da su odbornici opozicije, koji su i postavili pitanja, napustili sjednicu, odgovori nijesu usmeno saopštavani, i to:

-odgovor Sekretarijata za lokalnu samoupravu, na dopunsko pitanjeodbornika **Vladimira Čađenovića,** koje se odnosi na zapošljavanje u organima uprave i službama Glavnog grada, kao i privrednim društvima i javnim ustanovama čiji je osnivač Glavni grad;

-odgovor Direkcije za imovinu, na dopunsko pitanje odbornika **Janka Krstovića,** koje se odnosi na isplatu sredstava po tužbama koje vode zaposleni u upravi protiv Glavnog grada;

-odgovor Agencije za izgradnju i razvoj Podgorice, na dopunsko pitanje odbornika **Boška Kovačevića,**  koje se odnosi na rok za odabir najboljeg rješenja rekonstrukcije Ulice II Crnogorskog bataljona i odgovor Sekretarijata za komunalne poslove, na dopunsko pitanje istog odbornika, koje se odnosi na rekonstrukciju i modernizaciju putnog pravca Farmaci –Lekići-Grbavci-Vukovići;

-odgovor “Sportski objekti” d.o.o., na dopunsko pitanje odbornika **Nikole Kažića,** koje se odnosi na rekonstrukciju velike sale SC “Morača” i eventualnu promjenu vlasničke strukture i odgovor “Vodovod i kanalizacija” d.o.o., na dopunsko pitanje istog dbornika, koje se odnosi na rok za izgradnju vodovoda za gornju Lješansku nahiju;

-odgovor Sekretarijata za lokalnu samoupravu, na dopunsko pitanje odbornice **Radmile Čagorović,** koje se odnosi na donošenje nove Odluke o mjesnim zajednicama i odgovor Agencije za izgradnju i razvoj Podgorice, na dopunsko pitanje iste odbornice,koje se odnosi na datum početka radova na rekonstrukciji starog dijela puta od Podgorice prema Danilovgradu;

-odgovor Sekretarijata za kulturu i sport, na dopunsko pitanje odbornice **Ivane Bojović,**  koji se odnosi na početak rada Gradske televizije;

-odgovor Sekretarijata za planiranje prostora i održivi razvoj, na dopunsko pitanje odbornika **Branka Vukovića,** koje se odnosi na izgradnju postrojenja za prečišćavanje otpadnih voda u Botunu;

-odgovor Agencije za izgradnju i razvoj Podgorice, na dopunsko pitanje odbornice **Marije Pavićević,**  koje se odnosi na preduzimanje konkretnih mjera na sanaciji klizišta u mjestu Gornja Vrbica;

-odgovor Sekretarijata za planiranje prostora i održivi razvoj, na dopunsko pitanje odbornika **Zorana Mikića,** koje se odnosi na uvid u konkursne radove za izradu Detaljnog urbanističkog plana "Sadine", na sajtu Glavnog grada;

-odgovor Agencije za izgradnju i razvoj Podgorice, na dopunsko pitanje odbornice **Marije Pavićević,**  koje se odnosi na razloge za obustavu izgradnje objekta Gradske knjižare;

-odgovor Uprave lokalnih javnih priohoda,na dopunsko pitanje odbornice **Sonje Radunović,** uvezi sa plaćanjem poreza na nepokretnosti na novoizgrađene objekte;

-odgovor Sekretarijata za komunalne poslove, na dopunsko pitanje odbornika **Janka Krstovića,** koje se odnosi na putni pravac Golubovci-Mataguži;

-odgovor „Sportski objekti“ d.o.o., nadva dopunska pitanja odbornika **Nikole Kažića,** koja se odnose: 1) na kontrolu cijena usluga za korišćenje rekonstruisanog dijela Sportskog centra Morača, koji je dat na 20-godišnje korišćenje Košarkaškom savezu Crne Gore, i 2) na realizaciju investicije na početak izgradnje istočne tribine Gradskog stadiona Podgorica;

-odgovor „Putevi“ d.o.o., na dopunko pitanje odbornika **Vladimira Čađenovića,** koje se odnosi na početak radova na ugradnji asfaltne mase na putnom pravcu Stravče-Brskut“;

-odgovor „Putevi“ d.o.o., na dopunko pitanje odbornika **Zorana Lakušića,** koje se odnosi na sanaciju lokalnih puteva na teritoriji Lijeve Rijeke koja će se raditi u 2019. godini.

 Takođe nijesu usmeno saopšteni odgovori na odbornička pitanja koja su postavljena na petoj sjednici:

-odgovor Sekretartijata za komunalne poslove, na dva pitanja odbornika **Zorana Lakušića,** koja se odnose na: 1) glavni projekat novog regionalnog puta od petlje Veruša do veze sa regionalnim putem Bioče-Mateševo; i 2) na deponije materijala iz iskopa tunela na teritoriji Vjeternika i drugih iskopa;

-odgovor Sekretarijata za planiranje prostora i održivi razvoj, na pitanje odbornika **Mitra Vukovića,** koje se odnosi na upotrebnu dozvolu za dječji vrtić na Starom aerodromu, koji je počeo sa radom u septembru 2018. godine i odgovor menadžera Glavnog grada, na pitanje istog odbornika,koje se odnosi na početak realizacije projekta izgradnje opšte bolnice u Maslinama, koji je predviđen Strateškim planom;

-odgovor Agencije za izgradnju i razvoj Podgorice, na pitanje odbornice **Marije Pavićević,** koje se odnosi na nenaplaćene obaveze investitora po osnovu naknade za komunalno opremanje građevinskog zemljišta;

-odgovor Sekretarijata za komunalne poslove, na dva pitanja odbornika **Branka Vukovića,** koja se odnose na:1) problem saobraćajnih gužvi u Podgorici i 2) na broj zaposlenih u organima uprave Glavnog grada, njegovim organizacijama i javnim službama čiji je osnivač Glavni grad;

-odgovor Sekretarijata za komunalne poslove, na dva pitanja odbornice **Tanje Džankić,** koja se odnose na: 1) realizaciju “Studije dugoročnog razvoja javnog gradskog i prigradskog saobraćaja u Podgorici” iz septembra 2010. godine; i 2) na provjeru stanja mostova na području Glavnog grada sa aspekta sigurnosti i bezbjednosti njihovog korišćenja;

-odgovor Agencije za izgradnju i razvoj Podgorice, nadva pitanja odbornice **Ivane Bojović,** koja se odnose na: 1) investitore koji su oslobođeni od obaveze plaćanja naknade za komunalno opremanje građevinskog zemljišta od 2014. godine do sada i 2) na plaćanje naknade za komunalno uređenje građevinskog zemljišta na lokaciji bivšeg Duvanskog kombinata Podgorica od strane investitora “Zetagradnja” d.o.o.;

-odgovor Sekretarijata za planiranje prostora i održivi razvoj, na pitanje odbornika **Janka Krstovića,** koje se odnosi na pokretanjeinicijative kod nadležnih državnih organa za regulaciju vodostaja Skadarskog jezera i odgovor opštine Golubovci u okviru Glavnog grada Podgorice, na pitanje istog odbornika,koje se odnosi na izgradnju “Sportsko-rekreativnog komleksa Balabani”;

-odgovor Sekretarijata za komunalne poslove, na pitanje odbornice **Milice Burić,** koje se odnosi na nenaplaćena potraživanja društva sa ograničenom odgovornošću čiji je osnivač Glavni grad;

-odgovor menadžera Glavnog grada, na pitanje odbornika **Štjefana Camaja,** koje se odnosi na eventualno učešće Glavnog grada u izgradnji tržnog centra u čijem sastavu će biti i pijaca u Tuzima i odgovor Agencije za izgradnju i razvoj Podgorice, na pitanje istog odbornika,koje se odnosi na eventualno učešće Glavnog grada u izgradnji sportske dvorane u Tuzima;

-odgovor Sekretarijata za kulturu i sport, na pitanje odbornika **Nikole Kažića,** koje se odnosi na imovinu FK “Budućnost” i odgovor v.d. sekretara Skupštine, na pitanje istog odbornika,koje se odnosi na razmatranje Izvještaja o radu i finansijskom poslovanju FK “Budućnost” za period 2006. godine do 2017. godine;

-odgovor zamjenice gradonačelnika, na pitanje odbornika **Vladimira Čađenovića,** koje se odnosi na razloge zbog kojih Komisija za žalbe Glavnog grada nije odlučila po žalbi Branka Bojića i odgovor Sekretarijata za komunalne poslove, na pitanje istog odbornika,koje se odnosi na isplatu donacija ili pomoći fizičkim i pravnim licima iz Budžeta Glavnog grada i od strane privrednih društava čiji je osnivač Glavni grad;

-odgovor “Vodovod i kanalizacija” d.o.o, na pitanje odbornice **Radmile Čagorović**, koje se odnosi na početak radova na izgradnji vodovodnih sistema na području Smokovca, Beri (treća faza), Bratonožića (druga faza), Lješanske nahije, Koća i Pipera i odgovor „Tržnice i pijace“ d.o.o., na pitanje iste odbornice,koje se odnosi na izgradnju pijace u Maslinama.

Nakon toga, prešlo se na Zapisnik sa pete sjednice Skupštine.

Zapisnik sa pete sjednice Skupštine, usvojen je jednoglasno, bez primjedbi (glasalo je 32 odbornika: 32 „za“ ).

U vezi sa utvrđivanjem dnevnog reda, predsjednik **Suhih** je saopštio da je odbornicima dostavljen Predlog dnevnog reda uz saziv sjednice, a kao dopuna sljedeći materijali:

 - RIA obrazac, odnosno Izvještaj o sprovedenoj analizi procjene uticaja predložene odluke i dopisgradonačelnika o promjeni predstavnika predlagača po Predlogu odluke o zaradama lokalnih službenika i namještenika u Glavnom gradu (*za tačku 1 predloženog dnevnog reda);*

-Saglasnost Ministarstva kulture i dva amandmana gradonačelnika na Predlog odluke o podizanju spomenika Josipu Brozu Titu (*za tačku 10 predloženog dnevnog reda).*

 Predsjednik **Suhih** je podsjetio da, saglasno članu 115 stav 3 Poslovnika Skupštine, navedni amandmani postaju sastavni dio Predloga odluke i o njima Skupština posebno ne odlučuje i konstatovao da se amandmanom 1 mijenja naziv Predloga odluke, tako da tačka 10. predloženog dnevnog reda glasi: Predlog odluke o podizanju spomen-obilježja postavljanjem spomenika Josipu Brozu Titu. Takođe je konstatovao da je nadležno ministarstvo dalo saglasnost na inovirani Predlog odluke.

Zatim je saopštio da je na Odboru za planiranje i uređenje prostora, komunalno-stambenu djelatnost, saobraćaj i zaštitu životne sredine, predstavnik predlagača izvršio ispravku tehničke greške u nazivu tačke 5.Predloga odluke o davanju na korišćenje katastarskih parcela za Srednju regiju Fudbalskog saveza Crne Gore, tako što su dodati brojevi djelova katarstarkih parcela, koji su bili izostavljeni, te tačka 5 predloženog dnevnog reda glasi: Predlog odluke o davanju na korišćenje djelova katastarskih parcela broj 1209, 1211, 1212 i 1213 KO Podgorica II za Srednju regiju Fudbalskog saveza Crne Gore.

Predsjednik **Suhih** je, takođe, obavijestio da je predsjednicima klubova odbornika dostavljena Informacija o radu za 2017. godinu Fudbalskog kluba “Budućnost” AD Podgorica, na upoznavanje, s obzirom da Skupština nema obavezu, odnosno mogućnost da raspravlja o toj informaciji.

 Takođe je obavijestio da je sa dopunskim materijalom za sjednicu, radi razmatranja po hitnom postupku, odbornicima dostavljen Predlog odluke o donošenju Detaljnog urbanističkog plana “Servisno-skladišna zona sa ranžirnom stanicom” u Podgorici.

**-**Skupština je usvojila predlog da se u dnevni red sjednice Skupštine, po hitnom postupku uvrsti Predlog odluke o donošenju Detaljnog urbanističkog plana “Servisno-skladišna zona sa ranžirnom stanicom” u Podgorici (glasalo je 33 odbornika: 33 »za«).

Skupština je, takođe, prihvatila predlog da se navedena tačka razmatra poslije tačke 5 predloženog dnevnog reda.

 Predsjednik **Suhih** je takođe obavijestio da do početka sjednice nije stigla saglasnost nadležnog Ministarstva na Predlog odluke o zaradama lokalnih službenika i namještenika u Glavnom gradu i konstatovao da nijesu ispunjeni uslovi za razmatranje ovog predloga, te se tačka 1. izostavlja iz predloženog dnevnog reda.

 Pošto drugih predloga za izmjenu dnevnog reda nije bilo, na sjednici je jednoglasno, sa 33 glasa “za”, utvrđen sljedeći -

**D n e v n i r e d:**

 1.Predlog odluke o produženju primjene Odluke o umanjenju iznosa zakupnine poslovnog prostora u vlasništvu Glavnog grada-Podgorice i Odluke o dodatnom umanjenju iznosa zakupnine poslovnog prostora u vlasništvu Glavnog grada-Podgorice;

 2.Predlog odluke o davanju saglasnosti za izvođenje radova za potrebe izgradnje tribine i reflektorskih osvjetljenja na fudbalskom terenu u Podgorici, na Starom aerodromu i reflektorskih osvjetljenja na fudbalskom terenu u Golubovcima;

 3.Predlog odluke o davanju na privremeno korišćenje, bez naknade, zemljišta za fudbalske terene u zahvatu Detaljnog urbanističkog plana “Konik –Stari aerodrom III”, izmjene i dopune u Podgorici;

 4. Predlog odluke o davanju na korišćenje djelova katastarskih parcela broj 1209, 1211, 1212 i 1213 KO Podgorica II, za Srednju regiju Fudbalskog saveza Crne Gore;

 5.Predlog odluke o donošenju Detaljnog urbanističkog plana “Servisno-skladišna zona sa ranžirnom stanicom” u Podgorici;

 6.Izvještaj o realizaciji Plana akcije za mlade Glavnog grada (2014-2019) u 2017. godini;

 7.Predlog lokalnog akcionog plana za postizanje rodne ravnopravnosti u Glavnom gradu za period 2019-2020. godine;

 8.Predlog odluke o davanju saglasnosti za zasnivanje stavrne službenosti na neodređeno vrijeme uz naknadu na dijelu katastarske parcele broj 4994/1 KO Podogorica III;

 9.Predlog odluke o davanju saglasnosti za otkup infrastrukture za prenos ili distribuciju električne energije od strane ovlašćenog operatora;

 10.Predlog odluke o podizanju spomen-obilježja postavljanjem spomenika Josipu Brozu Titu;

 11. Imenovanje sekretara Skupštine Glavnog grada;

 12. Izbor i imenovanja.

 Zatim se prešlo na rad po utvrđenom redosljedu.

U vezi sa **PRVOM TAČKOM** dnevnog reda - **Predlogom odluke o produženju primjene Odluke o umanjenju iznosa zakupnine poslovnog prostora u vlasništvu Glavnog grada-Podgorice i Odluke o dodatnom umanjenju iznosa zakupnine poslovnog prostora u vlasništvu Glavnog grada-Podgorice,** diskutovala je odbornica **Marija Petranović,** koja je, pored ostalog, istakla da se na ovaj način omogućava da se Podgorica razvija istim intezitetom na cijeloj teritoriji, kao i da je smanjenje zakupnina poslovnih prostora bitno i sa stanovišta otklanjanja biznis barijera.

-Skupština je usvojila Predlog odluke o produženju primjene Odluke o umanjenju iznosa zakupnine poslovnog prostora u vlasništvu Glavnog grada-Podgorice i Odluke o dodatnom umanjenju iznosa zakupnine poslovnog prostora u vlasništvu Glavnog grada-Podgorice (glasalo je 32 odbornika: 32 “za“).

 U vezi sa **DRUGOM TAČKOM** dnevnog reda-**Predlogom odluke o davanju saglasnosti za izvođenje radova za potrebe izgradnje tribine i reflektorskih osvjetljenja na fudbalskom terenu u Podgorici, na Starom aerodromu i reflektorskih osvjetljenja na fudbalskom terenu u Golubovcima,** dopunsko obrazloženje, koje se odnosilo i na sljedeće dvije tačke dnvenog reda, dao je predstavnik predlagača **Mladen Ilić,** direktor Direkcije za imovinu.

Po ovoj tački dnevnog reda diskutovao je odbornik **Vladan Arsović**, koji je istakao da gradska uprava nastavlja sa kontinuiranim radom u cilju poboljšanja infrastrukture koja je potrebna za poboljšanje uslova za bavljenje sportom. U tom smislu istakao je dosadašnje aktivnosti na rekonstrukciji Sportskog centra i zatvaranje bazena, kao i da Skupština Glavnog grada davanjem saglasnosti na ove inicijative pokazuje odgovoran odnos ka poboljšanju uslova na fudbalskim terenima.

-Skupština je usvojila Predlog odluke o davanju saglasnosti za izvođenje radova za potrebe izgradnje tribine i reflektorskih osvjetljenja na fudbalskom terenu u Podgorici, na Starom aerodromu i reflektorskih osvjetljenja na fudbalskom terenu u Golubovcima (glasalo je 34 odbornika: 34“za“).

 U vezi sa **TREĆOM TAČKOM** dnevnog reda**-Predlogom odluke o davanju na privremeno korišćenje, bez naknade, zemljišta za fudbalske terene u zahvatu Detaljnog urbanističkog plana “Konik –Stari aerodrom III”, izmjene i dopune u Podgorici,** nije bilo pitanja, niti diskusije.

-Skupština je usvojila Predlog odluke o davanju na privremeno korišćenje, bez naknade, zemljišta za fudbalske terene u zahvatu Detaljnog urbanističkog plana “Konik –Stari aerodrom III”, izmjene i dopune u Podgorici (glasalo je 34 odbornika: 34“za“).

 U vezi sa **ČETVRTOM TAČKOM** dnevnog reda- **Predlogom odluke o davanju na korišćenje djelova katastarskih parcela broj 1209, 1211, 1212** i **1213 KO Podgorica II, za Srednju regiju Fudbalskog saveza Crne Gore,** diskutovali su **Stefan Šaponjić** i **Nenad Vujošević.**

U diskusijama je istaknut značaj Srednje regije Fudbalskog saveza Crne Gore, kao najmasovnije sportske organizacije Crne Gore, kao i značaj donošenja predložene odluke za dalje podsticanje i razvoj ovog sporta.

-Skupština je usvojila **Predlog odluke o davanju na korišćenje djelova katastarskih parcela broj 1209, 1211, 1212** i **1213 KO Podgorica II, za Srednju regiju Fudbalskog saveza Crne Gore** (glasalo je 34 odbornika: 34“za“).

 S obzirom da je sljedeća tačka dnevnog reda uvrštena u dnevni red po hitnom postupku, predsjednik **Suhih** je dao pauzu od 10 minuta, kako bi nadležni odbori, Odbor za planiranje i uređenje prostora, komunalno-stambenu djelatnost, saobraćaj i zaštitu životne sredine i Odbor za Statut i propise, razmotrili Predlog odluke o donošenju Detaljnog urbanističkog plana “Servisno-skladišna zona sa ranžirnom stanicom” u Podgorici.

 U nastavku rada, prešlo se na **PETU TAČKU** dnevnog reda - **Predlog odluke o donošenju Detaljnog urbanističkog plana “Servisno-skladišna zona sa ranžirnom stanicom” u Podgorici.**

 Stavove nadležnih odborâ, Odbora za planiranje i uređenje prostora, komunalno-stambenu djelatnost, saobraćaj i zaštitu životne sredine i Odbora za Statut i propise,saopštio je **Miloš Nikolić,** predsjednik Odbora za Statut i propise.

Koncept Plana, u ime obrađivača, Republičkog zavoda za urbanizam i projektovanje a.d. Podgorica, prezentovala je arhitektica **Tamara Vučević.**

 Dopunsko obrazloženje dala je predstavnica predlagača **Zorica Rakčević,** v.d. pomoćnice sekretara Sekretraijata za planiranje prostora i održivi razvoj.

 Po ovoj tački dnevnog reda nije bilo pitanja, niti diskusije.

-Skupština je usvojila Predlog odluke o donošenju Detaljnog urbanističkog plana “Servisno-skladišna zona sa ranžirnom stanicom” u Podgorici (glasalo je 33 odbornika: 33“za“).

 U vezi sa **ŠESTOM TAČKOM** dnevnog reda-**Izvještajem o realizaciji Plana akcije za mlade Glavnog grada (2014-2019) u 2017. godini,** dopunsko obrazloženje dao je predstavnik predlagača **mr Vladimir Pavićević,** predsjednik Radne grupe za praćenje Plana akcije za mlade Glavnog grada (2014-2019).

Po ovoj tački dnevnog reda diskutovali su odbornica **Ksenija Aranitović,** koja je pojedinačno komentarisala sprovedene aktivnosti iz Plana akcije za mlade Glavnog grada i odbornik **Džemal Lekić,** koji je afirmativno komentarisao stvaranje pozitivnog ambijenta za otvaranje prilika za mlade i u tom smislu istakao kontinuirano pružanje podrške za mlade preduzetnike, obezbjeđivanjem besplatnog kancelarijskog prostora i računovodstvenih usluga u prvoj godini poslovanja.

 Završnu riječ dao je predstavnik predlagača **mr Vladimir Pavićević,** predsjednik Radne grupe za praćenje Plana akcije za mlade Glavnog grada (2014-2019), u okviru koje je dao odgovor na pitanja odbornika Lekića, vezano za planirana sredstva za potrebe Kancelarije za mlade, kao i na dobijanje sredstava iz fondova Evropske Unije za implementaciju aktivnosti iz Plana akcije za mlade Glavnog grada.

-Skupština je usvojila Izvještaj o realizaciji Plana akcije za mlade Glavnog grada (2014-2019) u 2017. godini (glasalo je 33 odbornika: 33“za“).

 U vezi sa **SEDMOM TAČKOM** dnevnog reda- **Predlogom lokalnog akcionog plana za postizanje rodne ravnopravnosti u Glavnom gradu za period 2019-2020. godine,** diskutovala je odbornica **Marija Blagojević.**

 Odbornica Blagojević je u diskusiji istakla da je Plan metodološki upodobljen u potpunosti sa nacionalnim planom i afirmativno komentarisala obuhvaćenost različitih aspekata učešća žena, od političke participacije do obrazovanja, pristupa zdravstvenom sistemu. Naglasila je i aktivizam protiv nasilja u porodici nad ženama. Kao značajno istakla je da je u većem obimu obrađena ekonomska participacija žena i s tim u vezi iskazala očekivanja u podršci ženskom preduzetništvu bespovratnim sredstvima, po istom principu kao za nevladine organizacije.

 -Skupština je usvojila Predlog lokalnog akcionog plana za postizanje rodne ravnopravnosti u Glavnom gradu za period 2019-2020. godine (glasalo je 34 odbornika: 34 “za“).

 U vezi sa **OSMOM TAČKOM** dnevnog reda-**Predlogom odluke o davanju saglasnosti za zasnivanje stavrne službenosti na neodređeno vrijeme uz naknadu na dijelu katastarske parcele broj 4994/1 KO Podogorica III,** nije bilo pitanja, niti diskusije.

 -Skupština je usvojila Predlog odluke o davanju saglasnosti za zasnivanje stavrne službenosti na neodređeno vrijeme uz naknadu na dijelu katastarske parcele broj 4994/1 KO Podogorica III (glasalo je 34 odbornika: 34 “za“).

 U vezi sa **DEVETOM TAČKOM**  dnevnog reda- **Predlogom odluke o davanju saglasnosti za otkup infrastrukture za prenos ili distribuciju električne energije od strane ovlašćenog operatora,** dopunsko obrazloženje dao je predstavnik predlagača, **Mladen Ilić,** direktor Direkcije za imovinu.

 Po ovoj tački dnevnog reda diskutovao je odbornik **Stefan Ćulafić,** koji je, nakon komentara predložene odluke sa finansijskog stanovišta, apelovao na podizanje sveukupne svijesti i društvene odgovornosti u odnosu na opasnost i štetu koju Glavnom gradu čine kradljivci djelova vrijedne elektroenergetske opreme.

 -Skupština je usvojila Predlog odluke o davanju saglasnosti za otkup infrastrukture za prenos ili distribuciju električne energije od strane ovlašćenog operatora (glasalo je 33 odbornika: 33 “za“).

 U vezi sa **DESETOM TAČKOM** dnevnog reda- **Predlogom odluke o podizanju spomen-obilježja postavljanjem spomenika Josipu Brozu Titu,** diskutovala je odbornica **Marija Blagojević**, koja je, pored ostalog, istakla značaj antifašističkog nasljeđa Crne Gore, kao i da je Josip Broz Tito zalužan što je Crnoj Gori vraćen dio dostojanstva.

 -Skupština je usvojila Predlog odluke o podizanju spomen-obilježja postavljanjem spomenika Josipu Brozu Titu (glasalo je 33 odbornika: 32 “za“ i jedan “protiv”).

 U vezi sa **JEDANAESTOM TAČKOM** dnevnog reda- Imenovanjem sekretara Skupštine Glavnog grada, predsjednik **Suhih** je podsjetio na odredbe Zakona o lokalnoj samoupravi, koje se odnose na imenovanje sekretara Skupštine na osnovu javnog konkursa i saopštio da je Odbor za izbor i imenovanja sproveo postupak javnog konkursa za izbor sekretara i dostavio predsjedniku Skupštine Izvještaj Komisije za provjeru stručnih sposobnosti i Listu od jednog kandidata za sekretara Skupštine, Veselina Vukčevića, sadašnjeg vršioca dužnosti ove funkcije.

Polazeći od navedenog, a shodno ovlašćenju iz člana 50 stav 3 Zakona o lokalnoj samoupravi, predsjednik **Suhih** je podnio predlog da se za sekretara Skupštine Glavnog grada-Podgorice imenuje **Veselin Vukčević**, diplomirani pravnik, dosadašnji vršilac dužnosti sekretara Skupštine.

 Po ovoj tački dnevnog reda nije bilo pitanja, niti diskusije.

 -Skupština je usvojila Predlog da se za sekretara Skupštine Glavnog grada imenuje **Veselin Vukčević,** dosadašnji vršilac dužnosti sekretara (glasalo je 34 odbornika: 34 “za“).

 U vezi sa **DVANAESTOM TAČKOM** dnevnog reda je - **Izbor i imenovanja,** predsjednik **Suhih** je saopštio da je Odbor za izbor i imenovanja dostavio sljedeće predloge:

- Predlog rješenja o imenovanju izvršnog direktora Agencije za izgradnju i razvoj Podgorice d.o.o.;

-predloge rješenja o određivanju vršioca dužnosti izvšrnih direktora privrednih društava: “Vodovod i kanalizacija” d.o.o., “Zelenilo” d.o.o. i “Tržnice i pijace” d.o.o..;

 - Predlog zaključka, kojim se određuju predstavnici Glavnog grada u Skupštini akcionara Fudbalskog kluba “Budućnost” AD.

Skupština je prihvatila predlog predsjednika **Suhiha** da se svi predlozi razmatraju istovremeno, s tim da se o svakom glasa posebno.

O navedenim predlozima nije bilo pitanja, niti diskusije.

 -Skupština je usvojila Predlog rješenja o imenovanju **Srđana Raičevića** za izvršnog direktora Agencije za izgradnju i razvoj Podgorice d.o.o. (glasalo je 34 odbornika: 34 “za“);

 -Skupština je usvojila Predlog rješenja o određivanju **Filipa Makrida,** za vršioca dužnosti izvršnog direktora ”Vodovod i kanalizacija” d.o.o. (glasalo je 34 odbornika: 34 “za“);

 -Skupština je usvojila Predlog rješenja o određivanju **Radmile Vujošević,** za vršiteljku dužnosti izvršne direktorice ”Zelenilo” d.o.o. (glasalo je 34 odbornika: 34 “za“);

 -Skupština je usvojila Predlog rješenja o određivanju **Ranka Jovanovića,** za vršioca dužnosti izvršnog direktora ”Tržnice i pijace” d.o.o. (glasalo je 34 odbornika: 34 “za“);

 -Skupština je usvojila Predlog zaključka, kojim se za predstavnike Glavnog grada – Podgorice u Skupštini akcionara FK „Budućnost“ A.D. Podgorica, određuju: **Srđan Raičević, Mladen Ilić, Milan Šupić** i **Nemanja Ivanović** (glasalo je 33 odbornika: 33 “za“).

 Sa ovim je dnevni red sjednice iscrpljen.

Na kraju, predsjednik **Suhih** je ponovio da je predsjednicima klubova odbornika dostavljena Informaciju o radu za 2017. godinu Fudbalskog kluba “Budućnost” AD Podgorica, radi upoznavanja.

Sljedeću sjednicu Skupštine najavio je za 27 i 28. decembar.

Odborničkih pitanja nije bilo.

Sjednica je zaključena u 14,30 časova.

 **S E K R E T A R, PREDSJEDNIK SKUPŠTINE,**

 **Veselin Vukčević dr Đorđe Suhih**